Актывізацыя партызанскай дзейнасці ў тых мясцінах выклікала карную экспедыцыю фашыстаў, ахвярамі якой сталі мірныя жыхары. У сярэдзіне лютага 1943г. у друйскім кляштары закватэраваў нямецкі штаб, а ў Росіцы і яе ваколіцах з’явіліся аддзелы карнай экспедыцыі63. Нягледзячы на папярэджанні, святары вырашылі застацца з людзьмі. Карная акцыя пачалася 16 лютага 1943г. Айцы Антоні Ляшчэвіч і Юры Кашыра добраахвотна разам з людзьмі знаходзіліся ў касцёле і падрыхтоўвалі іх на смерць. На наступны дзень частка людзей была вывезена ў драўляныя будынкі і жыўцом спаленыя. Сярод іх быў і а. Ляшчэвіч. А назаўтра такі самы лёс напаткаў і а.Кашыру. Абодва яны добра ўсведамлялі магчымасць гэткага канца.